जयपुर। राज्य में हुए पंचायत और नगरपालिका उपचुनाव के नतीजों में कांग्रेस को पिछले आम चुनावों की तुलना में नुकसान उठाना पड़ा। सोमवार को उपचुनावों के घोषित हुए नतीजों में कांग्रेस हालांकि भाजपा से आगे है, लेकिन पिछले चुनावों की तुलना में कांग्रेस को पंचायत समिति के 5 वार्ड और नगरपालिका के 1 वार्ड का नुकसान उठाना पड़ा, जबकि भाजपा को पंचायत समिति के 2 और नगरपालिका के 1 वार्ड का फायदा हुआ। जिला परिषद के दो वार्डो में कांग्रेस व भाजपा को 1-1, पंचायत समिति के 18 वार्डो के उप चुनाव में कांग्रेस को 7, भाजपा को 6 और निर्दलीयों को 5 वार्डो में जीत हासिल हुई। इसी तरह नगरपालिका के 12 वार्डो पर हुए उप चुनाव में कांग्रेस को 5, भाजपा को 4 और निर्दलीयों को 3 वार्डो पर जीत हासिल हुई।
उपचुनावों के नतीजों के मायने क्या
पंचायत और पालिका उपचुनावों के नतीजों को सत्ताधारी पार्टी के लिए उत्साहजनक नहीं माना जा रहा। सत्ता में होते हुए भी कांग्रेस का भाजपा की तुलना में फासला बहुत कम रहा है वहीं कांग्रेस ने पिछले पंचायत व पालिकाओं चुनावों की तुलना में वार्ड खोए हैं जबकि भाजपा और निर्दलीयों ने बढ़त बनाई है।
जोशी के क्षेत्र में कांग्रेस जीती, गहलोत के जिले में हारी
केंद्रीय मंत्री सीपी जोशी के निर्वाचन क्षेत्र भीलवाड़ा में जिला परिषद के वार्ड 24 के उपचुनाव में कांग्रेस जीती, जबकि मुख्यमंत्री अशोक गहलोत के गृह जिले जोधपुर के वार्ड 15 में कांग्रेस हारी। भीलवाड़ा का वार्ड पहले से कांग्रेस के पास था जबकि जोधुपर का वार्ड भाजपा के पास था जिस पर फिर से उसकी जीत हुई।
hin_Deva hin_Deva hin_Deva bho_Deva bho_Deva